ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

Ո Ր Ո Շ Ո Ւ Մ

 2021 թվականի \_\_\_\_\_\_\_\_\_\_\_\_\_\_\_ N\_\_\_\_-Ն

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2015 ԹՎԱԿԱՆԻ ՕԳՈՍՏՈՍԻ 31-Ի N 1093-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ

Հիմք ընդունելով «Նորմատիվ իրավական ակտերի մասին» ՀՀ օրենքի 33-րդ հոդվածի 1-ին և 3-րդ մասերը՝ Հայաստանի Հանրապետության կառավարությունը **որոշում է.**

1. Հայաստանի Հանրապետության կառավարության 2015 թվականի օգոստոսի 31-ի «Պետական և տեղական ինքնակառավարման մարմինների կողմից էլեկտրոնային ծառայությունների մատուցման կամ գործողությունների կատարման համար օգտագործվող էլեկտրոնային համակարգերի անվտանգության, փոխգործելիության եվ տեխնիկական ընդհանուր պահանջները սահմանելու մասին» N 1093-Ն որոշման մեջ կատարել հետևյալ փոփոխությունները և լրացումները՝

1. Որոշման մեջ «պետական տեղեկատվական համակարգ» և «ՊՏՀ» բառերը և դրանց բոլոր հոլովաձևերը փոխարինել, համապատասխանաբար, «կառավարության փոխգործելիության հարթակ» և «ԿՓՀ» բառերով և դրանց համապատասխան հոլովաձևերով.
2. Որոշման N 1 հավելվածի I գլխի 2-րդ կետի 7-րդ ենթակետը շարադրել հետևյալ խմբագրությամբ՝

«7) կառավարության փոխգործելիության հարթակ (ԿՓՀ) (անգլերեն՝ Government interoperability platform, GIP)՝ միասնական էլեկտրոնային տեղեկատվական համակարգ, որը միավորում է պետական մարմինների, տեղական ինքնակառավարման մարմինների, ինչպես նաև այլ իրավաբանական անձանց տեղեկատվական համակարգերը և, որի փոխգործելիության կենտրոնական համակարգի տեխնիկական սպասարկումը և դրա հետ համակցման համակարգումն իրականացվում է օպերատորի կողմից.»

1. Որոշման N 1 հավելվածի VI գլուխը լրացնել հետևյալ բովանդակությամբ՝ նոր 15.1., 15.2., 15.3., 15.4. կետերով՝

«15.1. Կառավարության փոխգործելիության հարթակին ինտեգրված պետական տեղեկատվական համակարգը տնօրինող պետական մարմինը սահմանում և օպերատորին է ծանուցում օպերատորի հետ հաղորդակցման առաջնային և երկրորդային պատասխանատու անձանց: Երկրորդային պատասխանատու անձը հաղորդակցվում է օպերատորի հետ առաջնային պատասխանատու անձի բացակայության ժամանակ:

15.2. Կառավարության փոխգործելիության հարթակին ինտեգրված տեղեկատվական համակարգի աշխատանքի խափանման պարագայում պատասխանատու անձը անհապաղ տեղյակ է պահում կառավարության փոխգործելիության հարթակի օպերատորին՝ տրամադրելով առաջացած խնդրի և դրա վերացման հնարավոր ժամկետների վերաբերյալ տեղեկատվություն:

15.3. Օպերատորը տվյալ տեղեկատվական համակարգի աշխատանքի խափանման մասին ստացված տեղեկատվությունը էլեկտրոնային եղանակով ծանուցում է այդ համակարգի տվյալների բազայից և ծառայություններից օգտվող գրանցված մարմիններին և կազմակերպություններին:

15.4. Տեղեկատվական համակարգի պլանային սպասարկման աշխատանքների կատարման պարագայում պատասխանատու անձը օպերատորին այդ մասին գրավոր ծանուցում է առնվազն 3 աշխատանքային օր առաջ՝ համաձայնեցնելով աշխատանքների մեկնարկի և ավարտի ժամկետները»:

2. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՎԱՐՉԱՊԵՏ Ն. ՓԱՇԻՆՅԱՆ

ՀԻՄՆԱՎՈՐՈՒՄ

**«Հայաստանի Հանրապետության կառավարության 2015 թվականի օգոստոսի 31-ի N 1093-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի վերաբերյալ**

**1.Իրավական ակտի ընդունման անհրաժեշտությունը (նպատակը)**

Կառավարության փոխգործելիության հարթակին ինտեգրված տեղեկատվական համակարգերի թվի աճին զուգընթաց մեծանում է նաև այդ համակարգերից օգտվող կազմակերպությունների քանակը՝ այդպիսով ընդլայնելով կիրառման շրջանակը: Հարթակի աշխատանքի ցանկացած, նույնիսկ կարճատև, խափանման ազդեցության մասշտաբը օրըստօրե մեծանում է: Միաժամանակ, ինտեգրված տեղեկատվական համակարգերից յուրաքանչյուրում կատարվող ցանկացած փոփոխություն կարող է ազդել հարթակի անխափան գործունեության վրա և այդպիսով հանգեցնել օգտվող կազմակերպությունների աշխատանքի խաթարմանը: ՀՀ կառավարության 2015 թվականի օգոստոսի 31-ի հ. 1093-Ն որոշմամբ սահմանված են ռեգիստրների փոխգործելիության, անվտանգության տեխնիկական պահանջները, սակայն սահմանված չեն հարթակի օպերատորի և հարթակին ինտեգրված տեղեկատվական համակարգերը տնօրինողների միջև հաղորդակցումը կարգավորող դրույթներ:

**2.Կարգավորման նպատակը և բնույթը**

Իրավական ակտի լրացմամբ առաջարկվում է սահմանել Կառավարության փոխգործելիության հարթակի օպերատորի և ինտեգրված տեղեկատվական համակարգերը տնօրինողների միջև հաղորդակցման պարտադիր դրույթներ, որոնք կհսակեցնեն հաղորդակցման ձևերն ու ժամկետները:

Իրավական ակտում առաջարկվում է կատարել նաև եզրույթային փոփոխություն: Առաջարկվում է պետական մարմինների, տեղական ինքնակառավարման մարմինների և այլ կազմակերպությունների տեղեկատվական համակարգերը միավորող էլեկտրոնային համակարգը անվանակոչել «կառավարության փոխգործելիության հարթակ» «պետական տեղեկատվական համակարգի» փոխարեն՝ դրա բովանդակությունը անվանմամբ ավելի հստակ արտահայտելու, ինչպես նաև ճանաչելիությունը ապահովելու նպատակով (EU4Armenia: eGov actions ծրագրի շրջանակում մշակված հարթակը կոչվում է GIP` Government Interoperability Platform, թարգ.՝ Կառավարության փոխգործելիության հարթակ):

**3.Իրավական** **ակտի** **կիրառման** **դեպքում** **ակնկալվող** **արդյունքը**

**Իրավական ակտի ընդունման պարագայում կկանոնակարգվեն Կառավարության փոխգործելիության հարթակին ինտեգրված կազմակերպությունների և օպերատորի միջև հաղորդակցման մեխանիզմները՝ օպերատիվ և արդյունավետ կառավարում իրականացնելու նպատակով**:

**4. Նախագծի մշակման գործընթացում ներգրավված ինստիտուտները և անձինք**

 Նախագիծը մշակվել է ՀՀ վարչապետի աշխատակազմի «ԷԿԵՆԳ» ՓԲԸ կողմից:

**5.** **Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

«Հայաստանի Հանրապետության կառավարության 2015 թվականի օգոստոսի 31-ի N 1093-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման ընդունումը լրացուցիչ ֆինանսական միջոցների անհրաժեշտություն և Հայաստանի Հանրապետության պետական բյուջեում ծախսերի և եկամուտների ավելացում կամ նվազեցում չի առաջացնի: